钦定古今图书集成/明伦汇编/官常典/第614卷 > 虞愿
## 钦定古今图书集成/明伦汇编/官常典/第614卷 > 虞愿

按《南齐书》本传，“愿字士恭，会稽馀姚人也。祖赉，给事
中、监利侯。父望之，早卒。赉中庭橘树冬熟，子孙竞来
取之。愿年数岁，独不取，赉及家人皆异之。元嘉末，为
国子生，再迁湘东王国常侍，转浔阳王府墨曹参军。
明帝立，以愿儒吏学涉，兼蕃国旧恩，意遇甚厚。除太
常丞、尚书祠部郎，通直散骑侍郎，领五郡中正，祠部”
郎如故。帝性猜忌，体肥，憎风，夏月常著皮小衣。拜左
右二人为司风令史，风起方面，辄先启闻星文灾变，
不信太史，不听外奏。敕灵台知星二人给愿，常直内
省，有异先启，以相检察。帝以故宅起湘宫寺，费极奢
侈，以孝武庄严刹七层，帝欲起十层，不可立，分为两
刹各五层。新安太守巢尚之罢郡还，见帝曰：“卿至湘
宫寺未？我起此寺是大功德。”愿在侧曰：“陛下起此寺，
皆是百姓卖儿贴妇钱，佛若有知，当悲哭哀愍罪高
佛图有何功德？”尚书令袁粲在坐，为之失色。帝乃怒，
使人驱下殿。愿徐去无异容。以旧恩，少日中，已复召
入。帝好围碁，甚拙，去格七八道，物议共欺为第三品。
与第一品王抗围碁，依品赌戏，抗每饶借之，曰：“皇帝
飞碁，臣抗不能断。”帝终不觉，以为信然，好之愈笃。愿
又曰：“尧以此教丹朱，非人主所宜好也。”虽数忤旨，而
蒙赏赐，犹异馀人。迁兼中书郎。帝寝疾，愿常侍医药。
帝素能食，尤好逐夷，以银钵盛蜜渍之，一食数钵。谓
扬州刺史王景文曰：“此是奇味，卿颇足不？”景文曰：“臣
夙好此物，贫素致之甚难。”帝甚悦。食逐夷积多，胸腹
痞胀，气将绝，左右启饮数升酢酒乃消。疾大困，一食
汁滓犹至三升。水患积久，药不复效。大渐日正坐呼
道人合掌便绝。愿以侍疾久。转正员外郎，出为晋平
太守。在郡不治生产，前政与民交关，质录其儿妇，愿
遣人于道夺取，将还，在郡立学堂教授。郡旧出髯蛇
胆，可为药。有饷愿蛇者，愿不忍杀，放二十里外山中。
一夜，蛇还床下，复送四十里外山中。经宿复还故处。
愿更令远，乃不复归。论者以为仁心所致也。海边有
越王石，常隐云雾，相传云：清廉太守乃得见，愿往观
视，清彻无隐蔽。后琅邪王秀之为郡，《与朝士书》曰：“此
郡承虞公之后，善政犹存”，遗风易遵，差得无事。以母
老解职。除后军将军。褚渊常诣，愿不在，见其眠床上
积尘埃，有书数袠，渊叹曰：“虞君之清，一至于此。”令人
扫地，拂床而去。迁中书郎，领东观祭酒。兄季为上虞
令，卒。愿从省步还家，不待诏便归东。除骁骑将军，迁
廷尉，祭酒如故。愿尝事宋明帝，齐初，宋神主迁汝阴
庙，愿拜辞流涕。建元元年卒，年五十四。愿著《五经论
问》，撰《会稽记》，文翰数十篇。